|  |
| --- |
| **СПРАВКА**  **ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ И СТАНОВИЩА ОТ ОБЩЕСТВЕНАТА КОНСУЛТАЦИЯ ПО ПРОЕКТА НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 9 ОТ 2023 Г. ЗА УСЛОВИЯТА И РЕДА ЗА ПРИЛАГАНЕ НА ИНТЕРВЕНЦИИТЕ „БИОЛОГИЧНО РАСТЕНИЕВЪДСТВО“ И „БИОЛОГИЧНО ПЧЕЛАРСТВО“, ВКЛЮЧЕНИ В СТРАТЕГИЧЕСКИЯ ПЛАН ЗА РАЗВИТИЕ НА ЗЕМЕДЕЛИЕТО И СЕЛСКИТЕ РАЙОНИ ЗА ПЕРИОДА 2023 – 2027 Г.** |

| **№** | **Организация/ потребител**  **(вкл. начина на получаване на предложението)** | **Предложения и становища** | **Приети/**  **неприети** | **Мотиви** |
| --- | --- | --- | --- | --- |
|  | **Красимир Канев**  (Писмо № 94-837 от 15.05.2024 г.) | ПРЕДЛОЖЕНИЕ ЗА ИЗМЕНЕНИЕ  на разпоредби на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитието на земеделието и селските райони за периода 2023-2027 г. (обн., ДВ, бр. 56 от 2023г.). |  |  |
| Касае се за: Параграф 13 от Преходните и заключителни разпоредби.  § 13. Заявленията за подпомагане, подадени през 2023 г. по интервенцията „Биологично растениевъдство“, операция „Плащания за поддържане на биологично растениевъдство“, се одобряват за участие и/или финансово подпомагане по досегашните условия. |  |  |
| ПРЕДЛОЖЕНИЕТО ЗА НОВА РЕДАКЦИЯ НА § 13.  § 13. Заявленията за подпомагане, за 2023 г. по интервенцията „Биологично растениевъдство“, операция „Плащания за поддържане на биологично растениевъдство“, се одобряват за участие по настоящата Наредба за изменение и допълнение на Наредба № 9 от 2023г., без финансовото подпомагане, което се изчислява по досегашните условия.  ОСНОВАНИЯ:  1. Заявленията за подпомагане, подадени 2023 г. по интервенцията Биологично растениевъдство“, операция „Плащания за поддържане на биологично растениевъдство“, са и заявления за участие и съгласно раздел ІV на глава ІІ-Допустими дейности. Със заявленията се поема 5-годишен ангажимент съгласно чл. 23 ал. 1, вр. с чл. 22 ал. 1, за площи включени в регистъра и засети с култури, съгласно чл.25 и които не попадат под рестрикциите на чл. 26, чл.27 и чл.28 ал. 1, всички от Наредба №9, и които напълно изпълняват всички разпоредби, включени в Глава V-Условия за одобрение за участие. Кандидатите за подпомагане по операция „Плащания за поддържане на биологично растениевъдство“, които са с насаждения в младенческа възраст, но изпълняват всички описани по-горе условия през 2023г., следва да бъдат одобрени за участие. Отказ за подпомагане, връзка с чл.39 ал. 1 т. 1 и т. 2 от Наредбата, ще представлява юридически необосновано и незаконосъобразно разпореждане, връзка със систематичното тълкуване на цитираните нормативни разпоредби, т.к. заявлението за подпомагане е заявление за участие, заявление за подпомагане и заявление за плащане ведно!  2. Интервенцията за „поддържане на биологично производство” е продължавана дейност, за която, съгласно Стратегическия план и Наредба№ 9, не се допуска прекъсване. Отказът за подпомагане е и отказ за участие, като основанията могат да бъдат само тези, описани като нарушения в Наредба № 9. Ако са други, ще са необосновани. Евентуален отказ за участие ще прекъсва биологичното производство окончателно, т.к възобновяването е недопустимо!  3. В докладът, с който проекта на процесната наредба е внесена за одобрение, зам. мин. Таня Георгиева изрично се позовава на разпоредбите на чл. 119, вр. с чл. 109, вр. с чл. 69 на Регламент ЕС 2115/2021, като заявява:„..измененията в интервенциите, съфинансирани от ЕЗФРСР, могат да влизат в сила от датата, на която е представена нотификацията до ЕК за изменение на СП или от датата, на която е подадено искането за изменение на СП. Част от интервенциите, съфинансирани от ЕЗФРСР, са интервенциите „Биологично растениевъдство“ и „Биологично пчеларство“. Датата на подаване искането за промяна на СП, съответно на влизане в сила на СП е 15.12.2023 г. Тя посочена и в доклада, съгласно & 9 от чл.119 от Регламент ЕС 2115/2021. Другата дата, за влизане в сила на СП, съгласно & 8 изр. 1, от чл. 119, е 01.01.2025 г.,1 по-рано не може да бъде!!  4. Изпратената на 15.12.2023 г. нотификация до ЕС, за промяна на СП, с което се създават условия за отмяна на изискването за добив от трайните насаждения в младенческа възраст, чрез Наредбата за изменение на Наредба № 9, представлява:  а) Промяна на условията за подпомагане, по които следва да се одобряват заявленията за 2023г. /още не са издадени одобрения/. Откази, на основание чл. 39 ал. 1 т. 1 и т. 2, от Наредба № 9, не са обосновани за 2023 г., връзка с влизане в сила на промяната на СП и Наредбата за промяна на Наредба №9 и поради липса на разпоредба за обратна сила.  б) Поемане на облигационната отговорността от МЗХ, по отношение на ангажимента на кандидатите за биологично производство с млади насаждения за 2023 г.  в) Признание от МЗХ, на иска по дело №9007/2023г. на ВАС. От друга страна, с влизане в сила Наредбата от 15.12.2023 г., ще отпадне правното основание на заинтересованите лица и делото ще бъде прекратено.  5. Площите, които са били заети с биологични трайни насаждения преди 2023 г., са включени в прогнозния финансов план за 2023г., по аргумент на обратното. | Не се приема | Съгласно чл. 15, ал. 1 от Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г. (обн., ДВ, бр. 56 от 2023г.) („Наредба № 9 от 2023 г.“) по интервенциите в областта на биологичното земеделие се подава заявление за подпомагане, което е и заявление за плащане през първата година. Всяка следваща година се подава заявление за плащане до изтичане на изпълнявания многогодишен ангажимент. В тази връзка обръщаме внимание, че по тези интервенции няма заявления за участие.  Съгласно чл. 67, ал. 1 от Закона за подпомагане на земеделските производители министърът на земеделието и храните издава наредба за приложението на чл. 70 от Регламент (ЕС) 2021/2115, а подпомагането се предоставя от Държавен фонд „Земеделие“, както сочи и разпоредбата на чл. 11а от Закона за подпомагане на земеделските производители.  В допълнение може да се отбележи, в съответствие с условията на действащия през 2023 г. Стратегически план за развитието на земеделието и селските райони за периода 2023 – 2027 г., наричан по-нататък „Стратегически план“, по отношение на доброволно поетите ангажименти от началото на календарната 2023 г. по операция „Плащания за поддържане на биологично растениевъдство“ се очаква земеделският стопанин да е наясно, че за да получи подпомагане се изисква да е спазил и изпълнил всички изискуеми условия на цитираната операция в Стратегическия план. По отношение на заявените култури и очаквания период на плододаване следва да се отбележи, че същите предхождат датата на внасяне на изменението на Стратегическия план в Европейската комисия. |
| ЗАКЛЮЧЕНИЕ:  Връзка с изложените обстоятелства и обосновката в доклада на зам. министър Таня Георгиева, Наредбата за изменение на Наредба № 9 следва да влезе в сила от 15.12.2023 г., на датата на която е изменен Стратегическия план, съгласно чл. 119 от Регламент № 2115/2021,като включва 2023 г., без финансовата част /която да влезе в сила от 2024 г./, като &13 се измени, или отпадне напълно, а заявленията за 2023 г., по „Плащания за поддържане на биологично растениевъдство“, за площи заети с трайни насаждения в младенчески период, да бъдат одобрени за подпомагане, след проверка.  С влизането в сила към 15.12.2023 г., на изменението на СП, касаещо младенческия период на трайните насаждения, по финансовата рамка за 2023 г., ще се изпълни посочената цел в доклада на зам.министър Георгиева - „предоставяне на компенсаторни плащания на земеделски стопани във връзка с изпълнението на доброволно поетите задължения..”, за периода 2023 – 2027 г., в който действа Наредба № 9 и за които се носи договорна отговорност от МЗХ и ДФЗ. |  |  |
| Остава нерешен проблемът за трайните насаждения,поразени от болести и неприятели и от неблагоприятни климатични условия, които все повече ще влияят на биологичното производство и ще водят до отказ на участие в него на действащи и бъдещи производители! Този въпрос беше поставен при обсъждането на Наредба №9/2023 г., но не е залегнал в настоящите промени на СП, с което поправката е половинчата. | Не се приема | При визираните обстоятелства ще се прилагат относимите разпоредби на Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), наричан по-нататък "Регламент (ЕС) 2021/2116". |
|  | **Национална Био Асоциация** (Писмо № 15-268 от 20.05.2024 г. и като коментари на Портала за обществени консултации от 20.05.2024 г.) | След запознаване с предложеното от Вас изменение на Наредба № 9 от 2023 г. за за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитието на земеделието и селските райони за периода 2023 – 2027 г. (обн., ДВ, бр. 56 от 2023 г.), ние от Национална био асоциация, изразяваме пред Вас, принципното си съгласие по нея, като допълнително Ви предлагаме да бъдат включени следните изменения, които вече са коментирани пред експерти на МЗХ в работни групи, а именно:  П Р Е Д Л О Ж Е Н И Е/С Т А Н О В И Щ Е: |  |  |
| 1.В новия член 39а, ал. 1, който се създава, предлагаме да се извърши допълване по отношение на площите за които е налице 100% пропадане и има издаден надлежен Констативен протокол от органите на МЗХ, тъй като обективно не може да има произведена биологично сертифицирана продукция, за площите при които е налице погиване на продукцията от климатично събитие, което може да бъде приравнено на природно бедствие.  Предвид гореизложеното предлагаме текста на чл. 39а, да претърпи следното изменение :  „СЪЗДАВА СЕ: Чл. 39а. (4) Бенефициентите могат да не предоставят доказателства по чл. 39, ал. 1, когато заявеният по операция „Плащания за поддържане на биологично растениевъдство“ за земеделски парцел е зает с биологично насаждения има издаден протокол за 100% пропаднала площ, издаден от съответната Областна дирекция „Земеделие“ към МЗХ, по местоположение на поземления парцел.“  (5) Когато земеделските стопани има земеделски парцели по ал. 4, тогава предоставят ежегодно в ДФЗ чрез СЕУ документ, издаден от съответната Областна дирекция „Земеделие“ към МЗХ, по местоположение на поземления парцел, доказващ, че за парцела има издаден Констативен протокол за 100% пропаднала площ в срок до един месец от неговото издаване. (6) Държавен фонд „Земеделие“ може да извърши проверка в регистъра на пропадналите площи за съответната година.  МОТИВИ:  В резултат на климатичните промени, за съжаление, немалка част от земеделските стопани са потърпевши от щетите причинени от климатичните събития, които могат да бъдат приравнени на природни бедствия.  Както знаем, при този тип щета земеделските стопани губят изцяло дохода си, както от погиналата земеделска продукция, така и от схемите за обвързана подкрепа по отношение на площите заети с „Плодове“ и „Зеленчуци“.  Схема на държавна помощ „Помощ за компенсиране на щетите по земеделските култури, причинени от неблагоприятни климатични условия, които могат да бъдат приравнени на природни бедствия“, ЧАСТИЧНО компенсира разходите на земеделските стопани, които те са извършили в процеса на производство. По същата схема НЕ Е налице и диверсифицирана ставка за биологичните насаждения, съобразно действителните разходите при биологичното производство.  Предвид гореизложеното, следва да се предвиди изключение за добросъвестните земеделски стопани, които по обективна причина, действително е констатирано от органите на МЗХ погиване на цялата земеделска продукция, да се има предвид при изплащането на компенсаторната ставка (която частично компенсира, разходите на стопаните) за поддържане на биологичното производство. | Не се приема | При визираните обстоятелства ще се прилагат относимите разпоредби на Регламент (ЕС) 2021/2116. |
| 2. Съобразно предложението ни по горе, по аналогия се изменя чл. 84, ал. 1 т. 7 и т. 8, която се променя така:  „1. В т. 7 след думите „от заявената култура“ се добавя „с изключение на парцели, заети с трайни насаждения в младенчески период или има издаден Констативен протокол за 100% пропаднала площ от органите на МЗХ и за които не е предоставен документ по чл. 39а, ал. 2 или 39а, ал. 5“.  2. В т. 8 след думите „от заявената култура“ се добавя „с изключение на парцели, заети с трайни насаждения в младенчески период или има издаден Констативен протокол за 100% пропаднала площ от органите на МЗХ и за които не е предоставен документ по чл. 39а, ал. 2 или 39а, ал. 5“. | Не се приема | Изискванията за добив и реализация на биологична продукция, както и прилагането на младенческия период в интервенцията „Биологично растениевъдство“ е предвидено в Стратегически план, поради което са намерели отражение и в проекта на Наредбата за изменение и допълнение на Наредба № 9 от 2023 г. Исканията за промяна, касаят промени в текстовете на интервенция „Биологично растениевъдство“, част от Стратегическия план. |
| 3.Предлагаме изменение на чл. 26, ал. 1, който да претърпи следната редакция:  „Чл. 26. (1) Не могат да участват за подпомагане по операция „Плащания за преминаване към биологично растениевъдство“ площите, заявени от един и същи кандидат:  1. подпомогнати по мярка 11 „Биологично земеделие“ от Програмата за развитие на селските райони за периода 2014 - 2020 г.; или  2. за които е бил отнет сертификат и/или за които е започнал нов преходен период.  МОТИВИ:  Многократно при провеждане на различни работни групи и Консултативни съвети, обърнахме внимание, че в резултат на оборота на земеделската земя, когато се сменя арендатора и/или наемателя, новия ползвател няма как да знае, n-години преди това, дали някога конкретен парцел в бил заявяван за подпомагане по аналогичните мерки за биологично производство.  Това особено се отнася за площите от държавния или общинския поземлен фонд, които често след като приключат договорите за аренда, сменят ползвателите си.  Ние подкрепяме позицията на МЗХ, един кандидат, да не може да получава компенсаторно плащане за „преминаване периода на преход“ за един и същи парцел, НО НЕ ПОДКРЕПЯМЕ, ако по някаква причина сертификацията е прекъснала, нов ползвател да не може да получи подпомагане, за „преминаване периода на преход“ , ако реши да прилага биологичния начин на производство. Промяната на тази разпоредба е изключително важна, относно що се касае за ОПФ и ДФП, тъй като ползвателя не може да получи предварителна информация по време на тържната процедура, дали парцела е бил подпомаган някога по някоя интервенция.  АЛТЕРНАТИВНО, извън гореизложеното, ако не приемете това наше предложение в цялост, то моля да се създаде изключение от прилагането на чл. 26, именно що се отнася до земеделските земи част от ОПФ и ДПФ със следния текст:  „Чл. 26. (1) Не могат да участват за подпомагане по операция "Плащания за преминаване към биологично растениевъдство" площите, заявени от един и същи кандидат и са част от държавния или общинския поземлен фонд :  1. подпомогнати по мярка 11 „Биологично земеделие“ от Програмата за развитие на селските райони за периода 2014 - 2020 г.; или  2. за които е бил отнет сертификат и/или за които е започнал нов преходен период.  3. за земеделските земи част от държавния или общинския поземлен фонд, земеделския стопанин прилага копие от договора за наем/аренда към заявлението си за подпомагане или чрез системата СЕУ на ДФЗ. | Не се приема | Исканията за промяна, касаят промени в текстовете на интервенция „Биологично растениевъдство“, част от Стратегическия план. |
| 4. В Приложение № 4 към чл. 49, ал. 1, т. 23 и ал. 2, т. 23, предлагаме да се добави билката: „жълта комунига“  Жълта комунига (Melilotus officinalis) представлява двугодишно тревисто растение, което е представител на семейство Бобови (Fabaceae). Билката се нарича още: Жълта комунига, Жълто биле, Церителна детелина, Едър звездел  Устройство на жълта комунига  Стъблото е разклонено и височината му достига до един метър. Листата са тройни,овални и с гладка повърхност. Цветовете са ярко жълти и са разположени на върха на стъблото. Събрани са в гроздовидни съцветия. Жълтата комунига е медоносно, сухоустойчиво и студоустойчиво растение. Цъфтежът е от юни до септември, а семената узряват през август.  Използваема част на жълта комунига  Използват се стръковете, които се събират от май до август месец.  Разпространение на жълта комунига  Жълтата комунига се среща свободнорастяща по полета, свободни терени, покрай железопътни линии, пътища, ливади и сметища. Вирее най-добре по влажни места - край реки и мочурища.  Химичен състав на жълта комунига  В химичния състав на билката се включват р-хидроксибензоена киселина, флавоноиди, кумарин, кумаринова киселина, танини, смолисти вещества, мелилотозид. Кумаринът, който се съдържа в стръковете е една от активните съставки на жълтото биле. Представлява ароматно органично съединение, което е безцветно, кристално и твърдо. Притежава сладникав привлекателен аромат, наподобяващ този на ванилия.  Във фармацевтичната промишленост кумаринът се използва като прекурсорен реагент в получаването на синтетични антикоагуланти като дикумарол и 4-хидроксикумарин.  Лечебни свойства и приложение на жълта комунига  Билката може да се прилага външно и вътрешно. Особено ефективна е за лечение на разширени вени и хемороиди, въпреки че изисква дългосрочна употреба. Жълтата комунига оказва благоприятно въздействие за намаляване на риска от флебит и тромбоза. Съдържанието на кумарини, които след сушене на билката се превръщат в дикумарол (мощен антикоагулант) изисква внимание при употребата. По този начин растението трябва да се използва с известна предпазливост, не трябва да се предписва на лица с данни за слабо кръвосъсирване или приемащи друг тип антикоагуланти.  Лечебни свойства на жълта комунига  седативно;  сънотворно;  антитромботично;  спазмолитично;  противосъсирващо;  диуретично;  стимулира лактацията;  стимулира експекторацията (отхрачването);  противовъзпалително.  Заболявания и състояния, при които се прилага жълта комунига  тревожност;  безсъние;  главоболие;  сърцебиене;  спазми;  стомашно-чревни неразположения;  разширени вени;  тромбоза;  ревматични болки;  очни възпаления.  МОТИВИ:  Смятаме, че с това наше предложение, ще се създадат предпоставки, чрез които да се прилага биологичния начин на производство и сред земеделските стопани, които отглеждат този тип билка. Отделно от това подпомагането по биологичната интервенция, ще създаде по голяма устойчивост и конкурентоспособност на тези стопани. Този тип билка вирее над 800 м/височина, което предполага една допълнителна възможност за стопаните, които се занимават с отглеждането ба билки в планински и полупланински региони. | Не се приема | Направеното предложение не е предмет на представения за обществено обсъждане проект на Наредба за изменение и допълнение на Наредба № 9 от 2023 г. |
|  | **Българска Асоциация Биопродукти** (Постъпило по електронната поща на 20.05.2024 г.) | 1. Предлагаме в Преходни и заключителни разпоредби да се добави текст, че новсъздаденият чл. 39А се прилага и по отношение на одобряването и финансовото подпомагане за подадените заявления през 2023 г. по интервенията „Биологично растенивъдство.  Мотивите за липсата на каквато и да е логика да се лишават от подпомагане земеделските производители, инвестирали в нови биологични трайни насаждения, сме излагали многократно, вкл. в Съдебно дело №9007/2023 г. на ВАС.  Ето защо настояваме поправянето на тази несправедливост да бъде адекватно и навременно и да не останат биологичните фермери, саздъли трайни насаждения, без подпомагане през първата година на ангажимента им. | Не се приема | Виж по – горе. В допълнение с подпомагането, което се предоставя по интервенция „Биологично растениевъдство“, е компенсаторно по своя характер за дейност, която земеделските стопани доброволно са извършвали преди подаване на заявлението за подпомагане и продължават да извършват. |
|  | **Министерство на околната среда и водите** (Писмо № 91-257 от 20.05.2024 г.) | Във връзка с публикуването в Портала на обществените поръчки на Министерския съвет на Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 - 2027 г. /Наредбата/ представяме следните бележки и коментари:  § 9 В чл. 36 се предлагат следните изменения и допълнение:  1 .В ал. 2 се създава точка 3  „т. З в национален парк „ Рила“ и национален парк „Пирин“  2. Създава се ал. 3  „(3) Интервенцията по чл. 3, ал. 1, т. 6 не се прилага в територии над 1 500 метра надморска височина в национален парк „Централен Балкан“  3. Създава се ал. 4  „(4) Подпомагането по интервенцията по чл. 3, ал. 1, т. 6 за НП „Централен Балкан“, НП „Рила“, НП „Пирин“ се осъществи само в първата половина на периода за финансиране (2023 - 2025 г.) “  Мотиви:  В Становището по екологична оценка № 5-4/2023 г. на Стратегически план за развитие на земеделието и селските райони за периода 2021 – 2027 г. в „I. Мерки и условия за предотвратяване, намаляване и възможно най-пълно компенсиране на неблагоприятните последствия от осъществяването на СПРЗСР върху околната среда и човешкото здраве А. Мерки за отразяване в окончателния вариант на СПРЗСР 2023-2027 г. освен текста за природните паркове ПП „Рилски Манастир“, ПП „Витоша“ и ПП „Беласица“ е записано, че мярката не се прилага над 1500 м. н. в. в НП „Централен Балкан“, всички територии над 1800 м. н. в. в НП „Рила“, НП „Пирин“.  В т. 1. е записано „Подпомагането по интервенция II.A.7 - Традиционни практики за сезонна паша (пасторализъм) за НП „Централен Балкан“, НП „Рила“, НП „Пирин“ да се осъществи само в първата половина на периода за финансиране (2023 - 2025 г.)“.  Считаме, че всички текстове от Становището по ЕО, свързани с прилагане на интервенцията в изброените природните паркове, зоните от Натура 2000 и националните паркове следва да бъдат включени в Наредбата с оглед гарантирането на изпълнението на заложените в посоченото становище мерки и условия.  § 23. В чл. 58 се предлагат следните изменения и допълнения  1 От текста на ал. 1, т. 3 отпадат думите „с утвърдени планове за управление“.  Мотиви:  Нормите за паша са посочени в ал. 2 от Наредбата и са валидни за национални, природни паркове и защитени зони. При липса на планове за управление в защитените зони се прилагат действащите относими към тях нормативни документи. Не съществуват забрани в Закона за биологичното разнообразие за пашуване в защитените зони без утвърдени планове за управление. От 340 защитени зони в България към момента са изготвени 7 плана за управление.  2. Текстът на ал. 5, т. 1 да се измени така:  „т. 1 буфер от 1 км около местата за токуване (центровете на токовищата) на глухаря“  Мотиви: Следва да се отрази точният текст от т. II Мерки и условия от Становището по екологична оценка № 5-4/2023 г. на Стратегически план за развитие на земеделието и селските райони за периода 2021 – 2027 г.  3. Въведената с проекта нова ал. 7 да отпадне.  Мотиви: Задължение на дирекциите на националните паркове е издаването на годишни разрешителни за паша на основание на чл. 50, ал. 5 от Закона за защитените територии. Всички посочени в разпоредбата данни се съдържат в издадените индивидуални разрешителни за паша. Изготвянето на списъци е допълнителна тежест за парковите администрации и същите са без значение за процеса по предоставяне на пасищен ресурс.  § 26. В чл. 62 се предлагат следните изменения и допълнения:  1. В ал. 2, след думата „преизпасване“ се добавят думите „утъпкване, ерозия, опожаряване, продължително засушаване, преовлажняване.“  Мотиви:  В чл. 62, ал. 2 е допусната възможност директорите на националните и природните паркове да спират и или ограничават пашуването на селскостопански животни единствено и само с цел недопускане на преизпасване на определените територии. Основанието „преизпасване на определените територии“ не е достатъчно да обхване всичките причини, поради които може да настъпи увреждане на тревните местообитания от извършването на паша в националните и природните паркове. Следва да се допуснат и други възможности за ограничаване или спиране на пашата, като „утъпкване“, „ерозия“, „опожаряване“, „продължително засушаване“, „преовлажняване“.  § 28. Член 64 да се измени така:  1. Да отпадне текстът „във връзка с изпълнението на базовите задължения съгласно чл. 34, ал. 1 и изисквания по управление съгласно приложение № 12 към чл. 95, ал. 2“.  Мотиви:  Чл. 64 от Наредбата задължава дирекциите на националните паркове да представят информация за извършените проверки по спазването на базовите изисквания съгласно чл. 34, ал. 1 и изисквания по управление съгласно приложение № 12 към чл. 95, ал. 2. Задължението за проверки по спазването на базовите изисквания не е част от задълженията на дирекциите на националните паркове произтичащи от Закона за защитените територии. Проверката на изпълнението на базовите изисквания на интервенцията независимо дали се засягат национални паркове, природни паркове или защитени зони следва да е задължение на структурите на Министерството на земеделието и храните.  § 37. Чл. 1116 да отпадне или да се преформулира  Мотиви:  Дирекциите на националните паркове предоставят и ще продължават да предоставят информация за земеделските стопани, които са извършили паша в нарушение на издадените разрешителни за паша и не са спазвали режимите за управление на териториите. Освен това текстът „предписаните промени и не установяване на неспазване на друго изискване“ е неясен и не произтича от разпоредбите на Закона за защитените територии. Така разписана нормата вменява допълнителни задължения на дирекциите на парковете, въпреки че се предоставя информация за нарушителите.  В § 42 от Преходните и заключителните разпоредби се предлагат следните изменения  1. Да отпадне текста „или по интервенцията „Традиционни практики за сезонна паша (пасторализъм)“  Мотиви:  Съдържанието на текста в § 42 отнасящи се за заявленията за подпомагане, подадени през 2023 г. по интервенцията „Традиционни практики за сезонна паша (пасторализъм)“, се одобряват за участие и/или финансово подпомагане по досегашните условия е неясен. Текстът не съдържа пояснения кои са досегашните условия и означава ли, че земеделските стопани подали заявления за подпомагане през 2023 г. не следва да се спазват условията и мерките от Становището по екологична оценка № 5-4/2023 г. | Не се приема | Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г., както сочи и самото ѝ наименование, урежда условията и реда за прилагането на интервенциите "Биологично растениевъдство" и "Биологично пчеларство", включени в Стратегическия план за развитието на земеделието и селските райони на Република България за периода 2023 - 2027 г., за проверките по чл. 70 от Закона за подпомагане на земеделските производители, за отказ за изплащане и намаления на плащанията, оттегляне на изплатената финансова помощ, както и реда за налагане на административните санкции. В тази наредба не е регламентирано прилагането на подпомагането по интервенция II.A.7 „Традиционни практики за сезонна паша (пасторализъм)“, както е известно на подателите на становището. |